**ศูนย์ควบคุมการบินภูเก็ต จัดการแข่งขันวิทยุการบินฯ มินิวอลเลย์บอลถ้วยพระราชทานสมเด็จพระกนิษฐาธิราชเจ้ากรมสมเด็จพระเทพรัตนราชสุดาฯ สยามบรมราชกุมารี” ประจำปี 2562   
รอบชิงชนะเลิศศูนย์ควบคุมการบินภูเก็ต**

วันนี้ (4 ตุลาคม 2562) ที่อาคารกีฬา 1 ศูนย์กีฬาสะพานหิน เทศบาลนครภูเก็ต อำเภอเมือง จังหวัดภูเก็ต นายสุพจน์ รอดเรือง ณ หนองคาย รองผู้ว่าราชการจังหวัดภูเก็ต เป็นประธานเปิดการแข่งขัน วิทยุการบินฯ มินิวอลเลย์บอล ถ้วยพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี” ประจำปี 2562 รอบชิงชนะเลิศศูนย์ควบคุมการบินภูเก็ต โดยมี นายเกียรติศักดิ์ ชูทอง ผู้อำนวยการศูนย์ควบคุมการบินภูเก็ต, นายถาวร จิรพัฒนโสภณ รองนายกเทศมนตรีเทศบาลนครภูเก็ต พร้อมด้วย หัวหน้าส่วนราชการ และเจ้าหน้าที่เข้าร่วม

  โดยการจัดการแข่งขันในครั้งนี้จัดขึ้นโดยการร่วมมือกันระหว่าง ศูนย์ควบคุมการบินภูเก็ต บริษัท วิทยุการบินแห่งประเทศไทย จำกัด ร่วมกับเทศบาลนครภูเก็ต ซึ่งจัดขึ้นเพื่อเป็นการกระจายโอกาสแก่ยุวชนของชาติให้ได้รับการส่งเสริม สนับสนุน ในการแสดงถึงความสามารถด้านกีฬาวอลเลย์บอล เป็นการส่งเสริมยุวชนให้มาสนใจการเล่นกีฬา เพื่อการฝึกฝนตนเองให้เข้าสู่การเป็นนักกีฬาในระดับจังหวัดและระดับชาติต่อไปในอนาคต

สำหรับการแข่งขันในครั้งนี้เป็นการแข่งขันในรอบชิงชนะเลิศศูนย์ควบคุมการบินภูเก็ต ซึ่งจะทำการแข่งขันในระหว่างวันที่ 4 – 8 พฤศจิกายน 2562 ณ อาคารกีฬา 1 ศูนย์กีฬาสะพานหิน เทศบาลนครภูเก็ต เพื่อคัดเลือกทีมชนะเลิศ ชาย 1 ทีม และหญิง 1 ทีม  เป็นตัวแทนเข้าไปทำการแข่งขันในรอบชิงชนะเลิศแห่งประเทศไทย  ซึ่งจัดแข่งขันที่จังหวัดพระนครศรีอยุธยา ระหว่างวันที่ 16 - 25 ธันวาคม 2562 โดยมีตัวแทนนักกีฬาวอลเลย์บอลในระดับยุวชน ชายหญิง อายุไม่เกิน 12 ปี ที่ชนะเลิศจากรอบคัดเลือกระดับจังหวัด จำนวน 5 จังหวัด ประกอบด้วย ประเภททีมชาย 5 ทีม ได้แก่โรงเรียนเทศบาลปลูกปัญญาฯ จังหวัดภูเก็ต, โรงเรียนวัดไตรมารคสถิตฯ จังหวัดพังงา, โรงเรียนบ้านร่าหมาด จังหวัดกระบี่, โรงเรียนบ้านทุ่งมะพร้าว จังหวัดระนอง และโรงเรียนบ้านแป-ระใต้ จังหวัดสตูล ส่วนในด้านของประเภททีมหญิง 5 ทีม ได้แก่โรงเรียนเทศบาลเชิงทะเล (ตันติวิท) จังหวัดภูเก็ต, โรงเรียนวัดไตรมารคสถิตฯ จังหวัดพังงา, โรงเรียนบ้านร่าหมาด จังหวัดกระบี่, โรงเรียนบ้านราชกรูด จังหวัดระนอง และโรงเรียนบ้านวังปริง จังหวัดสตูล